Povilas Ričardas Vaitiekūnas

Povilas Ričardas Vaitiekūnas (g. 1940 m. sausio 15 d., Kaune) – lietuvių tapytojas, pedagogas.

Biografija 
Gimė 1940 m. Vaikystė prabėgo Kauno apylinkėse – Veršvuose. Keturias klases baigė Veršvų pradžios mokykloje, paskui mokėsi Kauno vidurinė dailės mokykloje.

1958 m. įstojo į LTSR valstybinį dailės institutą. 1964 m. baigė tapybos studijas 1967–1976 m. gyveno ir dirbo šalia Kauno Pažaislyje. Nuo 1970 m. dalyvauja parodose. 1974 m. įstojo į Lietuvos dailininkų sąjungą (1994 m. išstojo iš sąjungos, 2001 m. narystė atstatyta). Nuo 1977 m. gyvena Vilniuje, ilgą laiką dėstė Vilniaus dailės mokykloje (dab. Vilniaus Justino Vienožinskio dailės mokykla) ir Vilniaus dailės akademijoje Tapybos katedroje. 1991 m. suteiktas docento mokslo vardas. 1994–2002 m. Tapybos katedros vedėjas. 1998 m. suteiktas profesoriaus mokslo vardas. 1989–2000 m. buvo dailininkų grupės 24 narys.

Kūryba 
Kūrybai būdinga sąsaja su lietuvių etnografija, mitais, kurie perteikti šio krašto nepakartojamomis spalvomis ir šviesa. Peizažai lietuviški su ypatingu šviesos nutviekstu žalumos ir dangaus mėlynės deriniu bei Nemuno linijos horizonto perspektyva. Siužetas visada apibendrintas, tapoma plačiais spontaniškais potėpiais. Erdvė skleidžiasi ne į gylį, bet į kraštus, į platumas. Visada rodomi tik didelių pievų, laukų ar sodų fragmentai.

Natiurmortų cikluose įvairiais periodais menininkas naudojasi klasikine ikonografija ir tapybos priemonėmis ieško savotiško dialogo su senaisiais meistrais ir šių dienų tapytojais.

Greta aliejinės tapybos ant drobės Vaitiekūnas daug tapo akvarele ir guašu popieriuje, piešia, kuria skulptūrinius objektus iš rastų daiktų.

Kūrinių yra Lietuvos ir užsienio muziejuose, privačiose kolekcijose.

Parodos 
Individualios parodos Kaune (1970, 1971, 1990, 1991), Vilniuje (1974, 1979, 1987, 1990, 1993, 2000, 2004, 2008, 2010, 2014, 2018, 2021), Zalcburge (1989), Panevėžyje (1993), Amsterdame (1996, 1997), Haarleme (1997, 2000, 2002, 2004, 2006, 2008, 2013), Berlyne (1997), Čikagoje (2005).

Daugelio grupinių parodų dalyvis.

Apdovanojimai 
 1991 m. Lietuvos nacionalinė kultūros ir meno premija

Šaltiniai

Nuorodos 
 Visuotinė lietuvių enciklopedija. Povilas Ričardas Vaitiekūnas
 MMC video interviu su P. R. Vaitekūnu (kalbina menotyrininkė Raminta Jurėnaitė)
 P. R. Vaitiekūno. personalinių ir grupinių parodų sąrašas

Lietuvos tapytojai
Lietuvos pedagogai